Leeudoringstad-plaasmoord: Hof besluit oor boere wat rowers skiet se lotŉ Ondersoek is van stapel gestuur om te bepaal of die twee boere wat twee vermeende plaasaanvallers Saterdag naby Leeudoringstad in Noordwes doodgeskiet het, vervolg gaan word. Kol. Sabata Mokgwabone, ŉ provinsiale polisiewoordvoerder, het Maandag gesê dit is standaardprosedure dat moorddossiere oopgemaak word. “Sodra die ondersoek afgehandel is, sal die hof besluit of die boere, die slagoffer se bure, van enigiets aangekla gaan word,” het Mokgwabone gesê. Die Christen-Demokratiese Party (CDP) het intussen gesê dit onaanvaarbaar dat mense wat duidelik uit selfverdediging opgetree het, met ŉ swaard van ŉ moordklag oor hul koppe moet leef tot die vervolgingsgesag of howe besluit dat dit geregverdig was. “Ons weet dit is bloot ŉ prosedure om moorddossiere te open, maar daar was reeds voorvalle waar wetsgehoorsame burgers, of selfs die slagoffers, in hegtenis geneem is,” het Theunis Botha, leier van die CDP, Maandag in ŉ verklaring gesê. “Ons doen weereens ŉ beroep op die owerhede om die dossiere iets anders te noem om die trauma van diegene wat geïmpliseer word, effens te verlig,” het hy bygevoeg. “Trouens, ons beskou die praktyk om sulke dossiere ‘moorddossiere’ te noem ŉ skending van die geïmpliseerdes se menseregte, wanneer hulle eintlik as helde beskou moet word.” Die CDP het die bure “wat vinnig gereageer en só gekeer het dat die vermeende plaasmoordenaars nie weggekom het nie”, gelukgewens. Maroela Media het vroeër berig Johan Janse van Rensburg, ŉ beesboer van die plaas Droëkraal, en twee vermeende aanvallers, is tydens Saterdag se voorval dood. Drie mans het die middag omstreeks 14:00 twee werknemers, ŉ man en ŉ vrou, op Janse van Rensburg se plaas oorval en vasgebind. Hy het later by die werkers se huis opgedaag, waarna hy noodlottig gewond is. Die aanvallers het Janse van Rensburg se liggaam in sy bakkie gelaai en daarmee gevlug. Die werkers kon hulself loswikkel en het hulp ontbied. Boere van die plaaswagstelsel het die verdagtes agternagesit en voorgekeer, waarna ŉ oor-en-weer-skietery plaasgevind het. Twee van die rowers is op die toneel dood en ŉ derde persoon (24) is in hegtenis geneem. Die verdagte sal na verwagting Dinsdag in die rondgaande hof in Leeudoringstad verskyn.